CELEX: 32022R0516
Language: et
Date: 2021-10-26 00:00:00
Title: Komisjoni delegeeritud määrus (EL) 2022/516, 26. oktoober 2021, millega muudetakse nõukogu määruse (EÜ) nr 708/2007 (võõrliikide ja piirkonnast puuduvate liikide kasutamise kohta vesiviljeluses) IV lisa

1.4.2022   
               
               
                  ET
               
               
                  Euroopa Liidu Teataja
               
               
                  L 104/51
               
            
         KOMISJONI DELEGEERITUD MÄÄRUS (EL) 2022/516,
         26. oktoober 2021,
         millega muudetakse nõukogu määruse (EÜ) nr 708/2007 (võõrliikide ja piirkonnast puuduvate liikide kasutamise kohta vesiviljeluses) IV lisa
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 11. juuni 2007. aasta määrust (EÜ) nr 708/2007 võõrliikide ja piirkonnast puuduvate liikide kasutamise kohta vesiviljeluses, (1) eriti selle artikli 24 lõiget 1,
         ning arvestades järgmist:
         
                     (1)
                  
                  
                     Määrusega (EÜ) nr 708/2007 luuakse võõrliikide ja piirkonnast puuduvate liikide vesiviljelust reguleeriv raamistik, et hinnata ja minimeerida osutatud liikide ja nendega seotud, sihtgruppi mittekuuluvate liikide võimalikku mõju veekeskkonnale.
                  
               
                     (2)
                  
                  
                     Määruse (EÜ) nr 708/2007 IV lisas on loetletud liigid, mida on teatavates liidu osades pikka aega tavapäraselt kasutatud vesiviljeluses ja mille suhtes kohaldatakse seega diferentseeritud kohtlemist, mis hõlbustab nende arengut ilma täiendava halduskoormuseta, nagu on ette nähtud kõnealuse määruse artikli 2 lõikega 5.
                  
               
                     (3)
                  
                  
                     Liikmesriigid võivad teha komisjonile taotluse liikide lisamiseks määruse (EÜ) nr 708/2007 IV lisasse vastavalt kõnealuse määruse artikli 24 lõikele 4. Üksikasjalikud eeskirjad tingimuste kohta, mis on vajalikud liikide lisamiseks IV lisasse, on sätestatud komisjoni määruses (EÜ) nr 535/2008 (2).
                  
               
                     (4)
                  
                  
                     Kreeka taotles liigi suur pagrus (Pagrus major) lisamist määruse (EÜ) nr 708/2007 IV lisasse vastavalt määruse (EÜ) nr 535/2008 üksikasjalikele eeskirjadele, eelkõige selle artiklile 3. Koos taotlusega esitatud uuringus jõuti järeldusele, et kõnealust liiki on Kreeka vesiviljeluses kasutatud pikka aega ja sellel ei ole kahjulikku mõju. Pärast taotluse hindamist jõudis komisjon järeldusele, et taotlus on põhjendatud ja seda on selgitatud kogu nõutava teabega.
                  
               
                     (5)
                  
                  
                     IV lisa muutmine vastavalt Kreeka taotlusele annab võimaluse kohandada lisas kasutatud terminoloogiat. Vene tuura (Acipenser gueldenstaedtii) ladinakeelne nimi on valesti kirjutatud ja see tuleb asendada õige nimega. Samuti on asjakohane ajakohastada jämepea ladinakeelset nimetust, muutes nimetuse Aristichthys nobilis nimetuseks Hypophthalmichthys nobilis.
                  
               
                     (6)
                  
                  
                     Selguse huvides selgitatakse IV lisa joonealuses märkuses, et kõnealuses lisas loetletud liikide hübriidide suhtes ei kohaldata automaatselt loetellu kantud liikide diferentseeritud kohtlemist. Selleks, et seda kohtlemist saaks kohaldada, tuleb järgida liikide lisasse kandmise menetlust.
                  
               
                     (7)
                  
                  
                     Seepärast tuleks määruse (EÜ) nr 708/2007 IV lisa vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 708/2007 IV lisa muudetakse järgmiselt.
            
                        (1)
                     
                     
                        A OSA – üldine – lisatakse järgmised liigid: Pagrus major, suur pagrus.
                     
                  
                        (2)
                     
                     
                        Liigi Acipenser gueldenstaeti ladinakeelne nimetus asendatakse nimetusega Acipenser gueldenstaedtii.
                     
                  
                        (3)
                     
                     
                        Liigi Aristichthys nobilis ladinakeelne nimetus asendatakse nimetusega Hypophthalmichthys nobilis.
                     
                  
                        (4)
                     
                     
                        IV lisa pealkirjale lisatakse joonealune märkus järgmise tekstiga: „Käesolevasse lisasse kantud liikide hübriide ei tuleks käsitada käesoleva loetelu osana.“
                     
                  
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. oktoober 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 168, 28.6.2007, lk 1.
         
            (2)  Komisjoni 13. juuni 2008. aasta määrus (EÜ) nr 535/2008, millega nähakse ette nõukogu määruse (EÜ) nr 708/2007 (võõrliikide ja piirkonnast puuduvate liikide kasutamise kohta vesiviljeluses) üksikasjalikud rakenduseeskirjad (ELT L 156, 14.6.2008, lk 6).